b'\n_START_ARTICLE_\nEscitalopram\n_START_SECTION_\nZgodovina\n_START_PARAGRAPH_\nU\xc4\x8dinkovino sta razvili podjetji Lundbeck and Forest Laboratories. Razvoj se je za\xc4\x8del poleti leta 1997 in vlogo za pridobitev dovoljenja za promet z zdravilom so pri FDA vlo\xc5\xbeili marca 2001. Kratko obdobje razvoja (le 3,5 leta) je posledica tega, da sta podjetji \xc5\xbee poprej opravili dolgotrajne \xc5\xa1tudije na racematni obliki u\xc4\x8dinkovine (citalopram), ki ima podobne farmakolo\xc5\xa1ke lastnosti._NEWLINE_FDA je izdala dovoljenje za promet proti depresiji avgusta 2002 in proti tesnobi decembra 2003._NEWLINE_Citalopram oziroma escitalopram spadata tako med zdravila, ki so jim z novimi dognanji podalj\xc5\xa1ali patentno za\xc5\xa1\xc4\x8dito in s tem eksluzivno pravico do tr\xc5\xbeenja; dokler patentna za\xc5\xa1\xc4\x8dita ne pote\xc4\x8de, ni dovoljeno prodajati generi\xc4\x8dnih zdravil. Escitalopram je enantiomerna oblika citaloprama z isto indikacijo, in zato je bilo potrebno vlo\xc5\xbeiti manj \xc4\x8dasa in raziskav v njegov razvoj. Dve leti po prihodu escitaloprama na tr\xc5\xbei\xc5\xa1\xc4\x8de je citalopram izgubil patentno za\xc5\xa1\xc4\x8dito, a je escitalopram podjetjema uspe\xc5\xa1no nadomestil to izgubo. Marca 2006 je FDA odobrila generi\xc4\x8dno obliko escitaloprama farmacevtskega podjetja Teva, a je sodi\xc5\xa1\xc4\x8de \xc5\xa1e istega leta presodilo, da patentna za\xc5\xa1\xc4\x8dita \xc5\xa1e vedno pripada podjetju Lundbeck._NEWLINE_Kljub podobnostim citaloprama in escitaloprama so predklini\xc4\x8dne in klini\xc4\x8dne \xc5\xa1tudije pokazale razlike v u\xc4\x8dinkovitosti. \xc5\xa0tudije so pokazale tudi nekatere klini\xc4\x8dne prednosti pred drugimi antidepresivi iz skupine zaviralcev ponovnega privzema serotonina (SSRI), kot sta na primer paroksetin (zlasti pri hudih oblikah depresije) in sertralin.\n_START_SECTION_\nFarmakologija\n_START_PARAGRAPH_\nEscitalopram je antidepresiv iz skupine zaviralcev ponovnega privzema serotonina. Uporablja se pri depresiji, anksioznosti, socialni fobiji, pani\xc4\x8dnih motnjah in obsesivno-kompulzivni motnji. Escitalopram je visoko selektivna u\xc4\x8dinkovina in ima posledi\xc4\x8dno malo ne\xc5\xbeelenih u\xc4\x8dinkov, ki se ne nana\xc5\xa1ajo na serotonergi\xc4\x8dni sistem._NEWLINE_Escitalopram deluje tako, da v sinapsah zvi\xc5\xa1a koncentracijo \xc5\xbeiv\xc4\x8dnega prena\xc5\xa1alca serotonina, ker zavira privzem le-tega nazaj v nevron. Med trenutno prisotnimi zdravili iz skupine zaviralcev privzema serotonina ima escitalopram najve\xc4\x8djo afiniteto do humanega serotoninskega transporterja, ki je odgovoren za ponovni privzem serotonina v nevron. Drug enantiomer citaloprama, R-citalopram, je manj u\xc4\x8dinkovit, zato je tudi escitalopram u\xc4\x8dinkovitej\xc5\xa1i od citaloprama, ki vsebuje oba enantiomera.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nEscitalopram izkazuje podobne ne\xc5\xbeelene u\xc4\x8dinke kot drugi zaviralci privzema serotonina, torej slabost, somnolenco in motnje prebavil, ki so relativno pogosti. Kot drugi zaviralci privzema serotonina, deluje tudi na spolnost._NEWLINE_Za escitalopram v primerjavi s placebom ni zna\xc4\x8dilno povi\xc5\xa1anje telesne te\xc5\xbee._NEWLINE_Metaanaliza klini\xc4\x8dnih \xc5\xa1tudij podjetja Lundbeck tudi ni pokazala povi\xc5\xa1anega tveganja za samomorilskost; nasprotno, samomorilskih misli je bilo v primerjavi s skupino, ki je prejemala placebo, signifikantno manj._NEWLINE_Analiza, ki jo je izvedla FDA, je pokazala ve\xc4\x8djo nagnjenje do samomora pri bolnikih s psihozami, ki so prejemali escitalopram.'